《以满城风雨近重阳分韵得满字》
元代·顾瑛

西风吹长江，舟楫几欲断。仙人远方来，羽服自萧散。

颇言官军中，杀贼尽左袒。时艰会面难，取醉那容缓。

菊开重阳华，对酒莫辞满。赓歌杂丝竹，言笑亦侃侃。

月明梧竹间，夜色良可款。

作者简介：（1310—1369）元昆山人，一名德辉，又名阿瑛，字仲瑛，号金粟道人。年三十始折节读书。筑园池名玉山佳处，日夜与客置酒赋诗，四方学士咸至其家。园池亭榭之盛，图史之富，冠绝一时。尝举茂才，授会稽教谕，辟行省属官，皆不就。张士诚据吴，欲强以官，乃去隐嘉兴之合溪。母丧归，士诚再辟之，遂断发庐墓。洪武初，徙濠梁卒。有《玉山璞稿》。